Folketing
2003-05-21

Så til fru Sandy Brinck, om jeg betragter det som en lille sag i det store spil: Ja, det gør jeg da. Det indrømmer jeg da klart. Det er det efter min mening i forhold til de vigtige opgaver for koalitionsstyrkerne dernede, hvad enten det er amerikanere, briter, australiere og senere danskere. Det vigtigste er da i øjeblikket at sikre, at de 22 millioner mennesker får et hospitalsvæsen, der fungerer, at børnene kan gå i skole uden at få sprængt et ben af, at de kan få mad og vand. Så kommer den irakiske hærchef lidt længere ned i prioritering. Jeg ville syntes, det var sørgeligt, hvis mennesker ikke kunne komme på hospital og ikke få mad osv., fordi man beslaglagde tusindvis og atter tusindvis af soldater til at lede efter en irakisk hærchef, som jeg er ret sikker på for ikke at sige meget sikker på nok skal blive stillet for en dommer en dag.